- MATIUS
- ←
- 4
- →

4
Anakakai Akoe po Yesus aponae
(Markus 1:12-13; Lukas 4:1-13)
1 Umba Anawayo Vambunine mo Yesus augav poroto no nugo vabukane vono maninimbe indamu Anakakai Akoe po aponae. 2 Masyote tename jirum Yesus sambayambe muno atawandijo marore rai. Masyote umaso mewen, umba Yesus maror. 3 Weti Anakakai Akoe de po raura nanto Ai pare, “Ranivara Winyamo Arikainyo Amisye pi Winy, weamo Nyo orame wato raura aje indamu mbe anaibea Nyo raisy.”
4 Weramu Yesus po raura akananto ai pare, “Syonae, weye Ayao Amisye mo ratoe mare,
‘Anaisye bo mi vatane wo rai da umano raije ramu.
Yara utavondijo Amisye apa ayao po raura rai tenambe, weamo vatane ujaisyo rai.’✡ Ulangan 8:3 ”
5 Umba Anakakai Akoe po Yesus augav to seo te no Yavaro Amisye ama tati rai jakato no Yerusalem. 6 Naije Anakakai Akoe po raura nanto Yesus ai pare, “Ranivara Winyamo Arikainyo Amisye pi Winy, weamo nsopa da ntemasyo no mine waraya. Indati nanasine mamo inta ranepate ramu, weye Ayao Amisye mo ratoe mare,
‘Amisye po apa naite matutir wo naman;
wo naijaro maneme rai inda vemo najoe rantukamo orame rai jinya.’✡ Mazmur 91:11-12 ”
7 Yesus po raura akananto ai pare, “Syonae, weye Ayao Amisye mo ratoe tavon mare,
‘Vemo nyo Amisye atopano apa vambunine rai jinya.’✡ Ulangan 6:16 ”
8 Naije akato Anakakai Akoe po Yesus augave seo no pukamo titi rave inta rai, umba po munijo akokoe vatane ube akarive rai tenambe no mine tename so rarorono Ai, muno ama romane rautan. 9 Umba po raura nanto Yesus ai pare, “Wimbeaje rinai muno Nyo inararimbe, wea umba syo munije tename so raunande indamu winyaura rai tenambe.”
10 Umba Yesus po raura nakananto ai pare, “Anakakai Akoe, nyoronto! Syonayo nya ana ndaura wato rai, weye Ayao Amisye mo ratoe taiso:
‘Nyo Amisye obo ararimbe,
nyanapatambe Obo ai.’✡ Ulangan 6:13 ”
11 Umba Anakakai Akoe po Yesus apaya nara naito Amisye ude wo aeranande.
Yesus pananyaube no Galilea
(Markus 1:14-15; Lukas 4:14-15)
12 Yesus po ranaun Yohanes Pembaptis aijar ausiso no tanoano makova rai to, umba poroto no Galilea, siso no Apa munijo Nasaret rai. 13 Weramu no no Nasaret nugoenta ramu, yara Po rapaya umba siso no munijo Kapernaum no no onae tuga Galilea. Galilea omamo wusyinoe aneno Naftali muno Zebulon aya susye awa kopa mije. 14 Yesus no no naije omamo mamaisyo ayao Amisy anawae Yesaya po raura rai pare:
15 “Kopa Zebulon muno kopa Naftali
no no mana Yordan ama tuga rai
muno mararai no onae Galilea rai.
Kopa so rawainamo Galilea,
nai rati vatano Yahudi jewene wanui una rai.
16 Vatano nanawije una no kaumure ama uga rai,* Kaumure raurata irati ayao kakaije rai.
ujanivo wene rai.
Weramu soamo Vare inta mbaro mai to,
ti wo Varo mba dave so raen.”✡ Yesaya 9:1-2
17 Umba Yesus pananyaube vatane mai pare, “Wasakinav irati wapa ayao kakaije rai, weye masyoto Amisye de be akarive Apa kawasae mai no mine vone so nandea mararai to.”
Yesus po apa arakovo utavondi ai mambisya mawain
(Markus 1:16-20; Markus 5:1-11)
18 Arono Yesus panya no onae tuga Galilea, Po vatano ibe arakobe inta yaen, aya tame mi Simon opi awain tavonamo Petrus, muno apa rijato Andreas. Yo pame raveano jiane rakani no onae. 19 Yesus po raura nande yai pare, “Ide, itavondi Rinai! Indati Syo risanyao indamu ipo vatane makani tavon.” 20 Naije kobe yo pame rapaya ti ntuna umba javondijo Yesus ai.
21 Yesus panya kobe, umba Po vatano ibe arakobe kaijinta yaen akato, aya tame mi Yakobus muno Yohanes, wenayamo Sebedeus apa arikainye naya. Onanaye aja pe utantuna no nyoman uga wo pame ranabe. Umba Yesus po yawain tavon. 22 Naije kobe yo aya aja pe awa nyomane rapaya ti ntami. Umba javondijo Yesus ai.
Yesus pananyaube muno Po saumane raunanto vatano ugwanene mansai
(Lukas 6:17-19)
23 Yesus panya propinsijo Galilea raita. Pananyaube no Yahudi awa yavaro sambaya rai, Po Ayao Kovo Amisye raura pare, “Masyoto Amisye de be akarive Apa kawasae mai no mine vone so nandea mararai to.” Umba Po saumane raunanto vatano ugwaneno wanene kotaro rui vayave raije mai. 24 Ayao Yesus apa ana daveye umaso maneka manakoe ti nsiso propinsijo Siria ama munije raita tenambe. Weti vatano wanui ude Ai, wo vatano ugwaneno wanene kotare raije maugavere no Yesusa nui—vatano awa jajorame manakoe nawe, vatano anawayo kakaije siso mai nawe, vatano ugwaneno amun ngkaumure nandeo mai nawe, vatano tunaive nao. Umba Yesus po saumane raunanto mansai tenambe. 25 Weti Yesus panya to no rui vayave, weamo vatano wanui utavondi. Vatane inta una no Galilea umba ude, inta una no Dekapolis, inta una no Yerusalem, inta una no Yudea, muno inta una no ranijo muramo mana Yordan.

- MATIUS
- ←
- 4
- →

✡4:4 Ulangan 8:3

✡4:6 Mazmur 91:11-12

✡4:7 Ulangan 6:16

✡4:10 Ulangan 6:13

*4:16 Kaumure raurata irati ayao kakaije rai.

✡4:16 Yesaya 9:1-2

© 2011 WBT